Zásahy hliadok MsP v 12. týždni 
	V týždni od 22. marca do 28. marca 2010 preverovali hliadky mestskej polície v hlavnom meste 2616 udalostí. Medzi nimi bolo aj 253 takých, ktoré po overení hliadkami priamo na mieste sa ukázali ako neopodstatnené. 
	Medzi opodstatnené priestupky však patrili porušenia pravidiel bezpečnosti a plynulosti v cestnej premávke a takýchto priestupkov zistili a riešili hliadky 1684. Na miestach vyhradených pre zdravotne postihnutých občanov bez oprávnenia parkovať na nich odstavilo svoje vozidlá deväť motoristov.
	Na telefonáty, v ktorých volajúci poukazovali na prípady rušenia nočného pokoja zasahovali hliadky mestskej polície počas týždňa 21 krát. Majitelia psov obchádzaním všeobecne záväzných nariadení týkajúcich sa podmienok chovu psov prispeli do zásahov mestských policajtov 44 krát.
	V oblasti porušení čistoty a poriadku zistili a riešili hliadky MsP 168 priestupkov a zásady ambulantného predaja a trhového poriadku nerešpektovalo 24 predávajúcich. Na príslušné úrady jednotlivé OS MsP nahlásili v priebehu týždňa 15 starých vozidiel.
	Z trávnatých plôch si miesto zaparkovania pre svojho štvorkolesového tátoša urobilo 69 vodičov. Štatistika mestskej polície ďalej uvádza, že v pešej zóne zistili hliadky 44 porušení a 12 priestupkov súviselo s nedodržaním stanovených prevádzkových hodín.
	Značná časť porušení všeobecne záväzných nariadení súvisela aj s nerešpektovaním zákazu konzumácie alkoholických nápojov na verejných priestranstvách – 149 zistení. Prípady obťažovania okoloidúcich žobrákmi sa vyskytli 14 krát.
	Zákon na ochranu nefajčiarov v sledovanom týždni na zastávkach mestskej hromadnej dopravy porušilo 41 fajčiarov. Štatistika mestskej polície ďalej uvádza, že najviac priestupkov sa stalo na Viedenskej ceste a to 76. Blokovacie si na motorovom vozidle našlo 773 vodičov a do areálov odťahovacích služieb si po odtiahnuté vozidlá muselo zájsť 165 motoristov.